Mbalula besoek polisiestasie ná moordtogForensiese beamptes op die toneel by die Ngcobo-polisiestasie, tussen Mthatha en Queenstown in die Oos-Kaap. Foto: SAPD Fikile Mbalula, minister van polisie, sal Woensdag die Ngcobo-polisiestasie, tussen Mthatha en Queenstown in die Oos-Kaap, besoek nadat ses mense gesterf het toe gewapende aanvallers op die stasie toegeslaan het. Mbalula het die voorval as “gruwelik” bestempel. “Ek doen ŉ beroep op ons lede om kalm te bly aangesien ek besef hoe emosioneel hierdie gruwelike voorval is. Ek het genl. Khehla Sitole, [die nasionale polisiekommissaris], opdrag gegee om die barbaarse misdadigers op te spoor en hulle aan die pen te laat ry. Hulle moet die dag berou waarop hulle gesit en beplan het om die staat aan te val,” het die minister gesê. Maroela Media het vroeër berig vyf polisiebeamptes en ŉ soldaat van die nasionale weermag het gesterf toe ŉ groep gewapende aanvallers in die vroeë oggendure op die polisiestasie toegeslaan het. Die aanvallers het lukraak op die beamptes wat aan diens was losgebrand en drie polisiebeamptes en die soldaat, wat nie aan diens was nie, is op die plek doodgeskiet. ŉ Woordvoerder van die polisie praat met lede van die media op die toneel by die Ngcobo-polisiestasie. Foto: SAPD Die verdagtes het tien vuurwapens uit die polisiestasie geroof en met ŉ polisiewa op die vlug geslaan. Hulle het twee polisiebeamptes saam met hulle geneem. Die liggame van die twee beamptes is later langs die pad, sowat ses kilometer van die polisiestasie, aangetref. Dit blyk of albei beamptes op teregstellingswyse doodgeskiet is. Mbalula het gesê hoewel die motief vir die aanval nog nie duidelik is nie, is die verdagtes beslis baie gevaarlike misdadigers. “Ek doen ŉ beroep op mense op paraat te wees en kalm te bly en enige moontlike verdagtes by die polisie aan te meld,” het hy gesê. “Hierdie voorval dra verder by tot nog meer vuurwapens in die verkeerde hande en strem die harde werk wat die polisie verrig om onwettige vuurwapens van die strate te verwyder.” ŉ Taakspan wat bestaan uit ervare speurders en lede van die Valke is aangestel om die voorval te ondersoek. Die name van die oorledenes is nog nie bekendgemaak nie.